Póst - og fjarskiptastofnun hefur komist að þeirri niðurstöðu að sérstakt gjald sem Íslandspóstur leggur á erlendar póstsendingar sé innan þeirra marka sem kveðið er á um í lögum . Hið nýja gjald var kynnt í maí , og nemur 400 krónum á sendingum frá löndum innan Evrópu , en 600 krónum á sendingar frá öðrum löndum . Heimild fyrir gjaldinu er veitt í lögum um póstþjónustu , sem sett voru í vor , en Íslandspóstur réttlætti upptöku gjaldsins með því að „ verð samkvæmt alþjóðlegum samningum um póstsendingar hafi verið allt of lágt til að standa straum af kostnaði við dreifingu á Íslandi “ . Breki Karlsson , formaður Neytendasamtakanna , segist engar forsendur hafa til að meta hvort gjaldið er réttlætanlegt enda hafi allar tölulegar upplýsingar verið máðar úr úrskurðinum . Neytendasamtökin hafi sent Íslandspósti , og síðar Póst - og fjarskiptastofnun , fyrirspurn þar sem óskað er eftir sundurliðun á meintum tilkostnaði við móttöku erlendra sendinga . „ Sá leyndarhjúpur sem Íslandspóstur og Póst - og fjarskiptastofnun hafa sveipað yfir þetta mál er alvarlegur , “ segir Breki , enda séu neytendur látnir borga brúsann í krafti einokunarstöðu Íslandspósts á markaðnum . Neytendasamtökin hafa þegar leitað til ESA , Eftirlitsstofnunar EFTA , og er hún með til skoðunar hvort gjaldið samræmist Evrópulögum um frjálst flæði vara innan Evrópska efnahagssvæðisins . Samtökin hafa áður vakið máls á því að við ákvörðun gjaldsins hafi ekki legið fyrir hver raunverulegur kostnaður Íslandspósts vegna erlendra sendinga væri er ákvörðunin var tekin .